مسلسل جديد غيدوز على القناة “الأولى” ابتداء من 3 فبراير 2021، غيكون بمثابة تكريم واحتفاء للنكَافات اللي تكرفصو بزاف فظل جائحة فيروس كورونا المستجد. وفلقاء بحضور طاقم العمل، لبارح الأربعاء، تم خلالو تقديم 3 حلقات من المسلسل للصحافة، قالت المخرجة، زكية الطاهيري، أنها من ديما كانت كتحلم بعالم الزواج وتانكَافت، وكان عندها فضول تعرفو شنو وراء الكواليس وكيفاش كيتم تجهيز العروسة قبل ما تبرز، وهذشي اللي خلاها تحلم بهذ السيناريو قبل ما تجسدو على أرض الواقع كدراما. وزادت المخرجة، فتصريحها ل”كود”، أنها شافت ففدوى طالب ممثلة متميزة، وهذشي اللي خلاها تختارها كبطلة لهذ السلسلة، على الرغم من أن ضومينها الأصلي هو الكوميديا، لكن اكتشفات حتى موهبتها فالتمثيل وإتقان الأدوار الدرامية. بدورها اعتبرات فدوى طالب فحديثها ل”كود” أن هذ التجربة هي اللولة فحياتها، بعد مسلسل رضاة الوالدة، وكانت ملزمة أنها تعطي فيها كثر وتتكرفص بزاف باش تجسد شخصية “كريمة” بطلة المسلسل، واللي كتشتغل ك”نكَافة”. من جهتو، قال الممثل يوسف الجندي ل”كود” أن الدور اللي تعطى ليه ماشي ساهل، بحكم أن شخصية “سلمان” كانت صعيبة شوية، للمشاكل النفسية اللي كتعاني منها، وأن “سلمان” قدم بزاف ديال المرات على محاولة الانتحار، بسبب البلية ديال “القمر” اللي كانت تخليه يخسر كلشي ويوقع فمشاكل مادية كبيرة. المسلسل هو من إنتاج الشركة الوطنية للإذاعة والتلفزة، غدي يبدى يبث الحلقات ديالو على قناة الأولى من 3 فبراير 2021، بجوج حلقات كل يوم أربعاء على الساعة 9:50 دالعشية. فيديو على العرض الأول للمسلسل وتصريحات المخرجة والممثلين هنا: 
شاركو فيه يوسف الجندي وفدوى طالب.. مسلسل “صلا وسلام” الجديد لتكريم النكَافات فجايحة كورونا – فيديو